Hispaania meedia

Hispaanias on üle 150 ametliku ajalehe, umbes 1200 ametlikku telekanalit ja ligi 5000 raadiokanalit. Peamised uudisteallikad on raadio ja televisioon ning ajalehtede ja ajakirjade loetavus on Euroopa keskmisest väiksem. Televisiooni vaadatavus on aga Euroopa keskmisest suurem. 

Hispaania meedia olukorda iseloomustab suur piraatluse protsent. Riigis on palju litsentsita tele- ja raadiokanaleid ning ka internetipiraatlus on Euroopa keskmisest ligi kaks korda suurem.

Ajalehed

Ajalugu 
Hispaania ajakirjanduse juured ulatuvad 17. sajandini, mil riigis levisid esimesed väljaanded. Esimesed neist (La Gazette, Le Journal des Savantes ja Le Mercure Galan) olid pärit Prantsusmaalt. Esimene Hispaanias kirjastatud väljaanne ilmus 1644. aastal ja kandis nime Gaceta Semanal de Barcelona.

Üldiseloomustus 
Hispaanias oli 2008. aasta seisuga 161 päevalehte, neist 21 tasuta (võrreldes 2006. ja 2007. aastaga on mõlemad arvud mõlemad väiksemad). Igal aastal müüakse Hispaanias umbes 1500 miljonit ajalehte ja ajalehtede müügitulu ulatub igal aastal ligi 1300 miljoni euroni.  Hispaania ajalehed sisaldavad uudiseid sisepoliitikast, ühiskonnast, majandusest, teadusest, kultuurist, spordist jm ning kajastavad ka tähtsamaid välisuudiseid. Väga suur osa ajalehe sisust kuulub spordi kajastamisele.

Lugejaskond
Kogu ajalehtede lugejaskond on umbes 39% tervest Hispaania elanikkonnast. Hispaania ajalehtede lugejatest on 58,8% mehed ja 41,2% naised. Kõige populaarsemad on ajalehed 25–54-aastaste hispaanlaste seas. Umbes 60% kogu lugejaskonnast on 25–54-aastased. Kõige väiksem on ajalehtede loetavus 14–24-aastaste hispaanlaste seas (~12%).  

Hispaania päevalehtede kogu lugejate arv ulatub üle 15 miljoni inimese. 

Suurima lugejate arvuga ajalehed Hispaanias aasta 2010. seisuga ja nende lugejate arv.

Ajakirjad

Üldiseloomustus
2009. aasta seisuga oli Hispaanias 12 igal nädalal ilmuvat ajakirja, mille lugejaskond ületas 300 000 piiri. Vähemalt 300 000 lugejaga oli aga samal aastal 40 igakuist ajakirja. Iga kahe nädala tagant ilmub Hispaanias kolm märkimisväärset ajakirja, mis kõik ületavad ka 300 000 lugeja piiri. Kokku on Hispaanias iganädalaste ajakirjade lugejaid ligi 9,5 miljonit. Kaks korda kuus ilmuvaid ajakirju loeb natuke alla miljoni inimese ja igakuiste väljaannete lugejaskond on üle 15 miljoni inimese.

Lugejaskond
Kogu ajakirjade lugejaskond moodustab umbes poole riigi (50,5%) rahvastikust. 54% ajakirjade lugejatest Hispaanias on naised ja 45,5% mehed. Hispaania ajakirjad on kõige populaarsemad 25–44-aastaste lugejate seas – selles vanuses lugejad moodustavad kogu auditooriumist 43,2%. Kõige väiksemad lugejate grupid on 13–19- ja 20–24-aastased, mõlemad vanuserühmad moodustavad kogu lugejaskonnast 8%. 

Kõige populaarsemad ajakirjad on eelkõige naistele suunatud ajakirjad, aga ka tervise ja sporditeemalised väljaanded. Põhiteemadeks on kõmu-uudised ja persoonilood ning ilu, stiil, tervis ja sport.

Populaarsemad iganädalased ajakirjad ja nende lugejate arv. 

Iga kahe nädala tagant ilmuvad ajakirjad ja nende lugejate arv. 

Suurima lugejate arvuga igakuised väljaanded ja nende lugejate arv.

Raadio

Ajalugu
Hispaania esimene raadiojaam Radio Ibérica alustas oma tööd aastal 1923. Francisco Franco režiimi ajal kuulus kogu raadioedastus riiklikule Radio Nacional de España (RNE) monopolile. Raadio vabanes riigivõimu alt 1977. aastal.

Üldiseloomustus
2005. aasta seisuga oli Hispaanias 4877 raadiokanalit, millest ligi pool, 1803, tegutses litsentsita.  Olulisimad raadiogrupid on RNE, Cadena de Ondas Populares (COPE), Sociedad Española de Radio Difusión (SER) ja Onda Cero. Neist kõige populaarsem on SER, mida kuulab päevas 4,75 miljonit inimest  ja mis on tuntud oma muusikakanalite ja uudistesaadete poolest.

Auditoorium
Raadiot kuulas 2010. aasta seisuga 55,2% hispaanlastest. Raadiouudised on Hispaanias populaarsemad kui trükimeedia, kuid televisioon on siiski populaarseim uudistevahendaja. Kõige rohkem on raadiokuulajaid vanusevahemikus 35–44 aastat, nad moodustasid kõigist kuulajatest 21,7%.

Populaarsemad raadiojaamad
Hispaania populaarseimate raadiojaamade tutvustus ja kuulajate hulk 2010. aasta märtsi andmete järgi.

Televisioon

Ajalugu
Hispaania esimene telekanal La 1 alustas regulaarse programmi edastamist aastal 1956. Televisión Española (TVE) alla kuuluvad riiklikud kanalid La 1 ja 1966. aastal käivitatud La 2 olid pikka aega Hispaania ainsad telekanalid. Alles pärast diktaator Franco surma sai võimalikuks uute autonoomsete kanalite teke. Televisiooniturg avati erakanalitele täielikult aastal 1989.

Üldiseloomustus
Hispaanias oli 2008. aasta seisuga umbes 400 litsentseeritud telekanalit , millest enamus on vaid kohaliku tähtsusega. Neil on veel omakorda ligi 800 tütarkanalit. Täpset edastajate arvu on aga väga raske määrata riigi telemeediamaastiku killustatuse tõttu. Lisaks tegutsevad paljud kohalikud telekanalid ilma ametliku litsentsita. 
Kanalite arvu mõjutab ka suuresti digitelevisioonile üleminek, mis jõudis Hispaanias lõpule 2. aprillil 2010. Digitaalseid Hispaania üleriigilisi kanaleid on 32, millest 24 on tasulised. Analoogpilti edastavad veel kohalikud kanalid, kuid digitelevisioon on kättesaadav juba 98,13%-le elanikkonnast. Teenusega on päriselt liitunud 83,6% Hispaania elanikest.

Auditoorium
Televisioon on populaarseim massimeedium Hispaanias, teler on igas majapidamises. Iga päev jälgib televisiooni ligi 9 inimest kümnest.  Hispaanlane vaatab päevas keskmiselt 225 minutit telerit, võrdluseks on Euroopa keskmine 218 minutit ja maailma keskmine 188 minutit.

Vaadatuimad kanalid
Tähtsaimate kanalite osakaal kogu vaadatavusest 2010. aasta mai andmete järgi.

Internet

Üldiseloomustus
Hispaanias on interneti kasutus aasta-aastalt suurenenud, kuid on siiski Euroopa keskmisest väiksem. Internetikasutajaid oli 2009. aastal ligikaudu 29 miljonit, mis moodustab 71,8% elanikkonnast.  Võrdluseks olid vastavad arvud 2000. aastal 5 300 000 ehk 13,2%. Keskmine hispaanlane tarbis 2008. aastal päevas 42 minutit internetti.

Levik
Hispaania on kiire lairiba-interneti leviku poolest Euroopa keskmisel tasemel.  Sellegipoolest ei levi kiire internet maakohtadesse, mistõttu on 60% riigist kättesaadav vaid sissehelistamisega või satelliitühendusega internet. 
Populaarseimad Hispaania internetiportaalid on suhtlusvõrgustik Tuentining uudisteportaalid Elmundo, Marca ja 20minutos.

Piraatlus
Probleemiks hispaanlaste internetikasutusharjumuste juures on suur piraatluse levik. 30% hispaania internetikasutajatest laadib internetist illegaalselt alla muusikat, filme, tarkvara ja muud. Euroopa keskmine vastav näitaja on 15%. Ainuüksi filmi- ja teletööstus kaotas piraatluse tõttu Hispaanias 2008. aastaga hinnanguliselt 900 miljonit eurot. USA filmitööstus on ähvardanud oma toodangu Hispaania turult ära viia, kui ei rakendata seadusi piraatluse piiramiseks. Erinevalt paljudest Euroopa maadest, näiteks Inglismaast ja Prantsusmaast, sellised õigusaktid Hispaanias puuduvad.

Viited

Hispaania meedia